Il-Kummissjoni Ewropea - Stqarrija għall-istampa Summit bejn l-UE u l-Kanada: it-tisħiħ tal-ordni internazzjonali bbażat fuq ir-regoli Montreal, it-18ta' lulju 2019 Matul is-17-il Summit bejn l-Unjoni Ewropea u l-Kanada li sar illum f'Montreal, l-UE u l-Kanada affermaw mill-ġdid id-determinazzjoni tagħhom li jindirizzaw b'mod konġunt l-isfidi globali b'mod li jissaħħaħ l-ordni internazzjonali bbażat fuq ir-regoli, jibbenefika liċ- ċittadini, u tiġi protetta l-pjaneta billi jitwettqu l-impenji dwar it-tibdil fil-klima u dawk dwar l-oċeani. Il-mexxejja esprimew ir-rieda tagħhom għal azzjoni rapida u miftiehma biex jiġu indirizzati l-isfidi li qed tiffaċċja s-sistema kummerċjali multilaterali. "L-UE u l-Kanada jemmnu li l-kwistjonijiet globali jeħtieġu soluzzjonijiet multilaterali. Flimkien qed nibagħtu messaġġ ċar li l- kooperazzjoni internazzjonali hija ta' benefiċċju għal kulħadd", qalet il-Kummissarju Ewropew għall-Kummerċ, Cecilia Malmström . "Dan jidher l-aktar biċ-ċar fir-relazzjonijiet kummerċjali tagħna. Kważi sentejn wara d-dħul fis-seħħ tiegħu, is-CETA qed jipprovdi prova konkreta tal-benefiċċji reċiproċi tal-kummerċ miftuħ. L-esportazzjonijiet fuq iż-żewġ naħat żdiedu, u n-negozji u ċ-ċittadini tagħna diġà qed jaraw il-benefiċċji." L-Unjoni Ewropea kienet irrappreżentata mill-President tal-Kunsill Ewropew, Donald Tusk, bil-parteċipazzjoni tal-Kummissarju għall- Kummerċ Cecilia Malmström. Il-Kanada kienet irrappreżentata mill-Prim Ministru, Justin Trudeau. L-Unjoni Ewropea u l-Kanada qablu fuq Dikjarazzjoni Konġunta dwar is-Summit. Tliet snin wara l-iffirmar tal-Ftehim Ekonomiku u Kummerċjali Komprensiv (CETA) u l-Ftehim ta' Sħubija Strateġika (SPA), l- UE u l-Kanada enfasizzaw il-progress li għamlu minn dak iż-żmien 'l hawn. Bis-saħħa tal-ftehim kummerċjali bejn l-UE u l-Kanada, li ilu taħt l-applikazzjoni proviżorja minn Settembru 2017, ir-relazzjonijiet kummerċjali bejn l-UE u l-Kanada qed ikomplu jsiru aktar b'saħħithom. L-esportazzjonijiet tal-UE lejn il-Kanada żdiedu b'mod ġenerali bi 15 % fl-2018 meta mqabbla mal-medja tat-3 snin preċedenti, u b'hekk isaħħu aktar il-bilanċ kummerċjali pożittiv tal-UE. L-aktar tkabbir sinifikanti fl-esportazzjoni ġie rreġistrat b'mod partikolari għal prodotti industrijali bħalma huma magni ta' kombustjoni (aktar minn 100 %), lokomottivi u parts tat-tram (+ 87 %), għamara (+ 21 %) u fwejjaħ u kosmetiċi (+ 14 %). L-istess xejriet kienu rreġistrati għal diversi prodotti agrikoli, inkluż il-frott taċ-ċitru (+ 78 %), il-ġobon (+ 33 %), l-għaġin (+ 16 %), l-inbid (+ 10 %) u ċ- ċikkulata (+ 9 %). Il-Ftehim ta' Sħubija Strateġika (SPA) wassal għal aktar tisħiħ tad-djalogu politiku u l-kooperazzjoni bejn l-Unjoni Ewropea u l- Kanada f'firxa wiesgħa ta' oqsma, mill-indirizzar tat-tibdil fil-klima u l-innovazzjoni sa ħidma flimkien fl-oqsma tal-kooperazzjoni għall- iżvilupp u l-protezzjoni konsulari. L-UE u l-Kanada qablu li javvanzaw il-politika diġitali ta' kooperazzjoni bilaterali li tiffoka fuq l- intelliġenza artifiċjali, il-quantum computing u l-protezzjoni tal-valuri demokratiċi f'dinja diġitali. Fis-Summit, l-Unjoni Ewropea u l-Kanada ffirmaw ftehim ta' sħubija dwar l-oċeani. Il-governanza tal-oċeani hija sfida u responsabbiltà kondiviża, u hija biss il-kooperazzjoni internazzjonali li tista' tiżgura l-konservazzjoni u l-użu sostenibbli tal-oċeani, ir- riżorsi u l-ekosistemi tagħhom. Il-Ftehim jinkludi impenji ċari għall-ġlieda kontra l-effetti negattivi tas-sajd illegali, mhux irrappurtat u mhux irregolat, it-tniġġis tal-baħar u t-tibdil fil-klima. Se jgħin ukoll biex jiġi ffaċilitat l-iżvilupp sostenibbli tas-setturi tal-baħar u dawk marittimi u l-implimentazzjoni tal-Aġenda 2030 għall-Iżvilupp Sostenibbli. Iż-żewġ naħat kienu sodisfatti wkoll bil-konklużjoni tan-negozjati għal ftehim ġdid dwar ir-Reġistru tal-Ismijiet tal-Passiġġieri (PNR) bejn l-UE u l-Kanada, sakemm jiġi ffinalizzat. Huma rrikonoxxew ir-rwol vitali ta' dan il-ftehim fit-titjib tas-sigurtà filwaqt li jiġu żgurati l-privatezza u l-protezzjoni tad-dejta personali. Il-mexxejja qablu li jagħtu spinta lill-konsultazzjoni u l-koordinazzjoni dwar kwistjonijiet ta' politika barranija. Id-dikjarazzjoni Konġunta turi l-kollaborazzjoni konsistenti u soda bejn l-Unjoni Ewropea u l-Kanada dwar, fost eżempji oħrajn, l-Ukrajna, l-Iran, iċ- Ċina, is-Sirja u l-Veneżwela. L-UE u l-Kanada se jespandu l-kooperazzjoni prattika biex jappoġġaw id-demokrazija bbażata fuq arranġament ġdid li ser jiffaċilita l-parteċipazzjoni tal-Kanada fil-Missjonijiet tal-UE ta' Osservazzjoni Elettorali. Is-Summit ta rendikont tal-kooperazzjoni b'suċċess bejn l-UE u l-Kanada fil-qafas tal-Politika ta' Sigurtà u ta' Difiża Komuni tal- UE u wera sodisfazzjon bl-iskjeramenti tal-Kanada għall-missjonijiet ċivili tal-UE fl-Ukrajna (EUAM Ukraine), ix-Xatt tal-Punent (EUPOL COPPS), il-Mali (EUCAP Sahel Mali) u l-Iraq (EUAM Iraq). Għal Aktar Informazzjoni Il-website tas-17-il Summit bejn l-UE u l-Kanada Dikjarazzjoni konġunta tas-Summit tas-17-il Summit bejn l-UE u l-Kanada Skeda informattiva dwar ir-relazzjonijiet bejn l-UE u l-Kanada Il-website tad-Delegazzjoni tal-Unjoni Ewropea għall-Kanada Il-website tar-relazzjonijiet kummerċjali bejn l-UE u l-Kanada Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Summit_bejn_l-UE_u_l-Kanada__it-tis_i__tal-ordni_internazzjonali_bba_at_fuq_ir-regoli.pdf